|  |
| --- |
| Slika**РЕПУБЛИКА СРБИЈА** |
| **РЕПУБЛИЧКА АГЕНЦИЈА ЗА МИРНО РЕШАВАЊЕ РАДНИХ СПОРОВА** |
|  |

Републичка агенција за мирно решавање радних спорова на основу члана 39. Закона о мирном решавању радних спорова („Сл. гласник РС“, бр. 125/04, 104/09 и 50/18), оглашава

**ЈАВНИ ОГЛАС**

**за избор миритеља и арбитара**

**I Услови:**

За миритеља и арбитра може да буде изабрано лице које испуњава следеће услове:

1. да је држављанин Републике Србије;
2. да има стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и најмање пет година радног искуства у области радних односа;
3. да није осуђивано за кривично дело на безусловну казну затвора од најмање шест месеци или за кажњиво дело које га чини неподобним за обављање ових послова;
4. да је достојно дужности миритеља, односно арбитра.

За арбитра може бити изабрано лице које поред општих услова, има положен правосудни испит или је редовни професор факултета из позитивно-правних предмета.

**II Докази који се прилажу на јавни оглас:**

- пријава са биографијом;

- потврда о радном искуству у области радних односа са описом послова;

- уверење о држављанству;

- извод из матичне књиге рођених;

- диплома о стеченом образовању;

- уверење о положеном правосудном испиту, за кандидате за арбитре или потврда да је кандидат редован професор факултета из позитивно-правних предмета, коју издаје факултет;

- уверење о некажњавању или доказ да је поднет захтев за издавање истог надлежном органу.

**III Адреса на коју се подносе пријаве на јавни оглас:**

Републичка агенција за мирно решавање радних спорова, Македонска 4, 11000 Београд са назнаком: „ЗА ЈАВНИ ОГЛАС“

**IV Лице које је задужено за давање обавештења о јавном огласу:**

Драгана Андоновска телефон 011/31-31-418 и 31-31-416.

**V Изборни поступак:**

Избор између пријављених кандидата врши Комисија за избор миритеља и арбитара, двотрећинском већином гласова. У изборном поступку провераваће се познавање Законa о мирном решавању радних спорова, усменим путем – разговором.

**VI Рок за подношење пријава:**

Рок за подношење пријава на јавни оглас је 8 дана и почиње да тече наредног дана од дана објављивања јавног огласа у „Службеном гласнику РС“.

**VII Трајање мандата:**

Миритељи и арбитри се бирају на четири године, од дана коначности одлуке о избору.

**VIII Место ангажовања:**

Миритељи и арбитри се ангажују на територији целе Републике Србије и пожељна је различита регионална заступљеност.

**IX Рок за спровођење изборног поступка:**

Одлуку о избору миритеља и арбитара Комисија за избор миритеља и арбитара доноси у року од 60 дана од дана истека рока за подношење пријава и у том року ће се спровести изборни поступак.

**Напомене:**

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази, у оригиналу или фотокопији овереној у општини, суду или код јавног бележника биће одбачене.

Документа о чињеницама о којима се води службена евиденција су: уверење о држављанству, извод из матичне књиге рођених, уверење о положеном правосудном испиту, уверење о некажњавању.

Одредбом члана 9. и члана 103. Закона о општем управном поступку („Службени гласник РС”, број 18/16 и 95/2018 – аутентично тумачење и 2/2023 – одлука УС) прописано је, између осталог, да у поступку који се покреће по захтеву странке орган можи е да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Наведене доказе кандидат може доставити уз пријаву и сам, а у циљу ефикаснијег и бржег спровођења изборног поступка.

Потребно је да кандидат попуни изјаву којом се опредељује за једну од две могућности, да орган прибави податке о којима се води службена евиденција или да ће то кандидат учинити сам. Наведену изјаву је могуће преузети на web страници Републичкe агенцијe за мирно решавање радних спорова, на адреси [www.ramrrs.gov.rs](http://www.ramrrs.gov.rs) .

Попуњену изјаву је неопходно доставити уз наведене доказе како би орган могао даље да поступа.

Овај оглас објављује се на web страници Републичкe агенцијe за мирно решавање радних спорова: www.ramrrs.gov.rs, на огласној табли Агенције и „Службеном гласнику РС“.

Сви изрази, појмови, именице, придеви и глаголи у овом огласу који су употребљени у мушком роду, односе се без дискриминације и на особе женског пола.